Înaintea congresului PPE de la București, peste 100 de ONG-uri din România și Europa au transmis o scrisoare deschisă partidelor membre ale Partidului Popular European în care cer să nu facă alianțe cu partide de extremă și de extremă dreapta la nivel local, regional, național și european.
"Partide, organizații, lideri și platforme media se mobilizează astăzi pentru a câștiga alegeri și mandate pe baza urii și discriminării. Din păcate, ei reînvie o tradiție politică care a adus distrugeri imense și durere în perioada interbelică. Atunci și acum, trebuie să-i numim și să-i tratăm ca atare - adversari ai democrației și ai demnității umane. Sperăm că onorați moștenirea democrației creștine și angajamentul istoric de a construi o Europă unită. Sperăm că aveți încredere în propriile valori și că veți traversa cu fermitate turbulențele politice din această perioadă. În acest scop, vă încurajăm cu tărie să respingeți orice alianță și asociere cu partidele de extremă și de extremă dreapta la nivel local, regional, național și european. Vă rugăm să nu faceți aceste partide mai relevante și mai influente. Cu toții vom plăti un preț mare pentru această influență. La fel de important, vă rugăm să vă abțineți de la a le imita ideile, mesajele și politicile. Din nou, îi va face mai puternici. Familia Dvs. politică are deja în istoria sa alternative credibile și clare, la fel ca alte familii de partide democratice. Dar sunteți cea mai mare familie de partide din Europa, iar această poziție vine cu o mare responsabilitate", se arată în scrisoarea societății civile. (documentul integral poate fi citit aici)
Unsprezece șefi de stat și de guvern din Uniunea Europeană vor veni la București, în 6-7 martie, la Congresul Partidului Popular European (PPE).
Lista completă a șefilor de stat și de guvern și ai liderilor UE care vor lua cuvântul la Congresul PPE de la București
- Președinta Comisiei Europene, Ursula von der Leyen
- Președinta Parlamentului European, Roberta Metsola
- Președintele Grupului PPE din Parlamentul European, Manfred Weber
- Președintele României, Klaus Iohannis
- Prim-ministrul Finlandei, Petteri Orpo
- Prim-ministrul Luxemburgului, Luc Frieden
- Prim-ministrul Suediei, Ulf Kristersson
- Președintele Ciprului, Nikos Christodoulides
- Cancelarul Austriei, Karl Nehammer
- Prim-ministrul Irlandei, Leo Varadkar
- Prim-ministrul Croației, Andrej Plenkovic
- Prim-ministrul Poloniei, Donald Tusk
- Prim-ministrul Greciei, Kyriakos Mitsotakis ITSOTAKIS
- Prim-ministrul Lituaniei, Ingrida Simonyte
Și președintele Republicii Moldova, Maia Sandu, se va afla în vizită la București, începând de marți.